Dočasne poverený minister obrany Jaro Naď sa na facebooku pochválil zaujímavým darčekom. "Kniha, na ktorú sme my, rodina Naďovcov (a aj Naďovičovcov), dlho čakali," napísal mohutnej knihe, s ktorou sa na facebooku aj odfotil.
"Neskutočne náročná, poctivá a detailná práca Miloslava Naďa a výsledkom je naozaj extrémne zaujímavé dielo a čítanie. Z našej rodinnej histórie – to, čo vidíte na obálke v rohu, je náš rodinný šľachtický erb," pokračoval a dodal, že "náš rod pochádza z dnešného Srbska a Chorvátska. Pred približne štyristo rokmi naši predkovia – vojaci Ján a Juraj Naďovci (predtým Naďovičovci) zachránili život grófa Pavla Nádašdyho pri meste Šoproň počas nečakaného útoku tureckých janičiarov. Následne im 1. marca 1626 na základe jeho vďačnosti a žiadosti, kráľ Ferdinand II. Habsburský udelil šľachtický titul. Navyše, gróf Nádašdy daroval Jánovi Naďovi usadlosti vo Vaďovciach pri Novom Meste nad Váhom a Jurajovi Naďovi v Ludaniciach pri Topoľčanoch. Tak a už to celé dáva zmysel, tú obranu máme doslova v krvi (modrej). Ďakujem autorovi za úžasnú prácu a teším sa na ďalšie stretnutia Naďovcov či Naďovičovcov po celom Slovensku," poďakoval autorovi a nezabudol dodať: "Darmo, máme to v krvi…"